Ilmari Nurminen

**Ilmari Taisto Nurminen** (s. 24. helmikuuta 1991 Vammala) on suomalainen sosiaalidemokraattinen poliitikko, joka on toiminut Tampereen pormestarina kesäkuusta 2025 lähtien.

Nurminen on suorittanut hallintotieteiden kandidaatin tutkinnon Tampereen yliopistossa vuonna 2019. Ennen valintaansa pormestariksi hän toimi kolmen kauden ajan kansanedustajana Pirkanmaan vaalipiiristä vuosina 2015–2025.

## Poliittinen ura

### Sastamalassa
Nurminen valittiin vuonna 2013 Sastamalan kaupunginhallitukseen, jonka varapuheenjohtajana hän toimi. Vuonna 2020 hän siirsi kirjansa Sastamalasta Tampereelle ja jätti paikkansa kaupunginvaltuustossa.

### Kansanedustajana
Hän sai vuoden 2015 eduskuntavaaleissa Pirkanmaan vaalipiiristä 5&nbsp;079 ääntä, joilla hänet valittiin eduskuntaan. 24-vuotiaasta Nurmisesta tuli uuden eduskunnan nuorin kansanedustaja ja myös ensimmäinen 1990-luvulla syntynyt kansanedustaja. Hänet valittiin toiselle kaudelle vuoden 2019 eduskuntavaaleissa 9&nbsp;712 äänellä ja kolmannelle kaudelle vuoden 2023 eduskuntavaaleissa 4&nbsp;781 äänellä.

Kansanedustajana Nurminen tunnettiin erityisesti ikäihmisten asioiden ajajana. Nurmisen taustalla on alusta saakka toiminut uskollinen joukko, joka koostuu enimmäkseen Nurmista vanhemmista naisista. Esimerkiksi syyskuussa 2024 Nurminen nosti esille ongelmat ikäihmisten hoidon saatavuudessa ja riittävyydessä.

Eduskunnassa Nurminen aloitti vuonna 2019 toimimaan eduskunnan musiikkiverkoston puheenjohtajana. Huhtikuussa 2021 Nurminen aloitti varapuheenjohtajana eduskunnan sateenkaariverkostossa. Lisäksi Nurminen johti myös eduskunnan IKÄ-verkostoa.

Nurminen nousi vuonna 2021 otsikoihin, kun hän eduskunnan musiikkiverkoston puheenjohtajana yhdessä pääministeri Sanna Marinin sekä tiede- ja kulttuuriministeri Antti Kurvisen kanssa järjesti musiikkialalle tilaisuuden pääministerin virka-asunnolla Kesärannassa. Myöhemmin selvisi, että tilaisuus oli tuottanut veronmaksajille noin 3&nbsp;000 euron laskun ja hallitus oli aikonut leikata alan määrärahoja.

Nurminen pyysi vapautusta eduskunnasta 12. kesäkuuta 2025 lähtien tultuaan valituksi Tampereen pormestariksi.

### Tampereella

Nurminen valittiin elokuussa 2021 Tampereen kaupunginvaltuuston puheenjohtajaksi.

Vuoden 2025 kuntavaalien jälkeen hänet valittiin Tampereen pormestariksi. Nurminen kutsui pormestarikoalitioon SDP:n, kokoomuksen, RKP:n, vihreät, vasemmistoliiton ja keskustan, ja hän perusteli valintaa puolueiden yhteisesti jakamalla arvopohjalla. Koalition ulkopuolelle jäivät perussuomalaiset ja kristillisdemokraatit.

Tammikuussa 2026 kohua aiheutti Tampereen kaupunginhallituksen esitys kaupunginvaltuustolle hyvinvointisuunnitelmasta, johon kuului ”empatiatauluksi” kutsuttu liite. Taulu sisälsi luokittelun, joka kriitikkojen mielestä ohjeisti esimerkiksi ihonväriltään valkoisen, seksuaaliselta suuntautumiseltaan heteron tai fyysisiltä ominaisuuksiltaan lihaksikkaan ansaitsevan muihin verrattuna vähemmän empatiaa ja positiivista erityiskohtelua kaupungin palveluissa. Nurminen päätti myöhemmin vetää liitteen pois valtuuston esityslistalta ja vievänsä sen jatkovalmisteluun.

Kaupungin taloustilanne oli voimakkaasti heikentynyt pormestarikauden alkaessa. Pormestari Nurmisen talousarvioehdotuksen pohjalta kaupunki ryhtyi toimiin talouden tasapainottamiseksi käynnistäen muun muassa henkilöstön YT-neuvottelut.

Nurminen päätti lahjoittaa 50&nbsp;000 euroa kaupungin rahaa Gazaan Pelastakaa Lapset -järjestön kautta, mikä herätti vastustusta osassa puolueista. Päätöksestä jätettiin oikaisuvaatimus, jonka kaupunginhallitus hylkäsi.

## Näkemykset
### Arvot
Nurminen sijoittuu vaalikonevastausten perusteella poliittiseen keskustaan tai keskusta-vasemmistoon. *[[Yle]]n* vaalikoneessa Nurminen sijoittuu arvoasteikolla liberaalille puolelle. *[[Helsingin Sanomat|Helsingin Sanomien]]* vaalikoneen käyttämällä GAL–TAN-jakaumalla Nurmisen näkemykset ilmentävät liberaalivihreyttä (GAL). HS:n vaalikoneeseen Nurmisen antamissa näkemyksissä korostuu voimakkaimmin liberaalivihreät mielipiteet.

### Seksuaali- ja sukupuolipolitiikka
Nurminen on allekirjoittanut Setan ehdokasitoumuksen eduskuntavaaleissa 2019 ja 2023. Ehdokassitoumuksen allekirjoittajana Nurminen on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.

## Yksityiselämä
Nurminen ja pääministeri Sanna Marin ovat olleet läheisiä ystäviä nuoruudesta lähtien. Asia nousi suuren yleisön tietoisuuteen vuonna 2020 Nurmisen selkävaivoista tapahtuneen uutisoinnin myötä.

Nurminen kihlautui tammikuussa 2025 hammaslääkäri Aapo Hettulan kanssa.

## Kunnianosoituksia

*  Suomen Leijonan ritarikunnan 1. luokan ritari (Suomi, 2023)

## Lähteet

## Aiheesta muualla

*
* Ilmari Nurmisen kotisivut